Il-Kummissjoni Ewropea - Stqarrija għall-istampa Il-Kummissjoni tiddeskrivi sett ta' azzjonijiet li se jitwettqu biex il-wirt kulturali jinżamm f'pożizzjoni ewlenija fl-aġenda politika Brussell, is-7ta' dicembru 2018 Ħadu sehem 'il fuq minn 6.2 miljun ruħ f'aktar minn 11,700 avveniment organizzati madwar 37 pajjiż tul is-Sena Ewropea tal-Wirt Kulturali tal-2018. Biex tiżgura li s-Sena Ewropea tħalli impatt dejjiemi wara l-2018, il-Kummissjoni illum ippreżentat madwar 60 azzjoni b'rabta mal-promozzjoni u mal-ħarsien tal-wirt kulturali fuq medda twila ta' żmien. Tibor Navracsics, il-Kummissarju għall-Edukazzjoni, il-Kultura, iż-Żgħażagħ u l-Isport qal: "Inħossni kburi li s-Sena Ewropea tal-Wirt Kulturali rnexxielha tiġbed l-attenzjoni ta' miljuni ta' nies madwar l- Ewropa u lil hinn minnha. Issa jeħtieġ li niżguraw li jibqa' ħaj il-wirt tagħha — għaliex li-wirt kulturali mhuwiex biss ħaġa tal-imgħoddi: huwa ta' importanza ewlenija biex tinbena Ewropa koeżiva u reżiljenti għall-ġejjieni. Bis-saħħa tal-Qafas Ewropew għal Azzjoni dwar il-Wirt Kulturali qegħdin inressqu firxa ta' inizjattivi biex niżguraw li nisfruttaw kemm jista' jkun il-wirt kulturali biex tingħata spinta lit-tkabbir ekonomiku, jiġu ffurmati komunitajiet b'saħħithom u jissaħħu r-relazzjonijiet tagħna ma' sħabna madwar id-dinja." Il-Qafas, li tħabbar waqt l-Aġenda Ewropea għall-Kultura li adottat il-Kummissjoni f'Mejju, jikkonsisti minn azzjonijiet konkreti li se jgħinu biex isir tibdil tanġibbli fil-mod kif ingawdu, inħarsu u nippromwovu l-wirt kulturali tal-Ewropa. Il-Qafas jorganizza l-ażżjonijiet f'ħames oqsma tematiċi. Dawn l-azzjonijiet se jitwettqu tul is-sentejn li ġejjin, u se jinkludu pereżempju: Il-wirt kulturali għal Ewropa inklużiva: parteċipazzjoni u aċċess għal kulħadd Fl-2019 il-Kummissjoni Ewropea se tniedi l-proġett #WeareEuropeForCulture. Dan se jiffinanzja l- eżibizzjonijiet temporanji f'postijiet pubbliċi li juru stejjer u oġġetti personali marbutin mal-wirt kulturali. L-għan tiegħu huwa li jilħaq nies li normalment ma tantx ikollhom kuntatt mal-wirt kulturali. Il-wirt kulturali għal Ewropa sostenibbli: soluzzjonijiet intelliġenti għal ġejjieni koeżiv u sostenibbli Il-Belt kapitali Ewropea tat-Turiżmu Intelliġenti hija inizjattiva ġdida tal-UE li tippremja t-turiżmu innovattiv u intelliġenti fil-bliet Ewropej. Dan it-titolu se jingħata lill-bliet ta' Helsinki u Lyon fl-2019. Il-premju tfassal biex jipprovdi pjattaforma fejn il-bliet Ewropej jistgħu jikkooperaw ma' xulxin u jaqsmu l-istejjer ta' suċċess tagħhom. Il-wirt kulturali għal Ewropa reżiljenti: il-ħarsien tal-wirt fil-periklu Mill-2019 'il quddiem, iċ-Ċentru Konġunt tar-Riċerka tal-Kummissjoni se jiżviluppa metodu ġdid għas-sostenn ta' modifiki retroattivi fil-binjiet storiċi li għadhom jeżistu fil-proġett iRESIST+ tiegħu. Dan għandu l-iskop li jtejjeb il-kapaċità tal-binjiet storiċi li jirreżistu t-terremoti u li jaġġornahom biex isiru effiċjenti fl-użu tal-enerġija. Il-wirt kulturali għal Ewropa innovattiva: il-mobilizzazzjoni tal-għarfien u tar-riċerka L-UE se tkompli tappoġġa l-iżvilupp ta' ħiliet u kompetenzi speċjalizzati u se tkompli ttejjeb il- ġestjoni u t-trasferiment tal-għarfien fis-settur tal-wirt kulturali, anki permezz tal-programm Erasmus+. L-għanijiet ta' dan l-appoġġ huma li jiġu identifikati l-ħiliet li huma fil-periklu li jintilfu, li tinġabar l-evidenza statistika, li jiġu ddefiniti l-profili tax-xogħol u jiġu żviluppati skemi ta' sensibilizzazzjoni u li jiġbdu liż-żgħażagħ lejn professjonijiet li għandhom x'jaqsmu mal-wirt. Il-wirt kulturali għal sħubijiet dinjin aktar b'saħħithom: ir-rinforz tal-kooperazzjoni internazzjonali L-UE qiegħda tistabbilixxi netwerk internazzjonali għall-innovazzjoni u għad-diplomazija b'rabta mal- wirt kulturali fil-qafas tal-Orizzont 2020. L-esperti fl-UE se jgħinu lill-pajjiżi terzi biex jipproteġu l- wirt kulturali tagħhom permezz ta' taħriġ u billi jrawmu l-ħolqien ta' soluzzjonijiet innovattivi individwali għal żoni diversi (pajjiżi fil-Viċinat tal-UE, pajjiżi fl-Amerka Latina, fl-Afrika u fl-Asja). App ġdida biex dak li jkun jiskopri l-postijiet kulturali Waqt il-Konferenza #EuropeForCulture ta' bejn is-6 u s-7 ta' Diċembru, il-Kummissjoni qed tippreżenta wkoll il-Cultural Gems, l-applikazzjoni l-ġdida tagħha, li hija app għall-mowbajls, u se tippreżenta premju speċjali għall-eTwinning b'rabta mal-wirt kulturali. Iż-żewġ proġetti rebbieħa huma Monumental Europe u MATH 3.0 Amazing Trip through History, ppermettew lill-istudenti jiskopru l-wirt kulturali tal-Ewropa permezz ta' proġetti interkulturali u kollaborattivi. Il-Cultural Gems hija pjattaforma għall-komunitajiet lokali tal-bliet biex juru l-postijiet kulturali tagħhom il-moħbija, u biex kemm it-turisti kif ukoll in-nies lokali jiskopru l-postijiet kulturali u kreattivi li ma jinstabux kif ġieb u laħaq. Din toffri mappa interattiva faċli biex tintuża li tiffoka fuq il- kultura u l-kreattività u aspetti ludifikanti biex jinvolvu lill-utenti. L-app hija prodott marbut mal- Cultural and Creative Cities Monitor, li hija pubblikazzjoni li nħarġet għall-ewwel darba mill- Kummissjoni fl-2017. Il-Monitor iqabbel u jevalwa l-prestazzjoni ta' 168 belt fi 30 pajjiż Ewropew bl- użu ta' data kwantitattiva u kwalitattiva. Kemm il-Monitor kif ukoll l-applikazzjoni għall-apparati mobbli ġew żviluppati mis-servizz xjentifiku intern tal-Kummissjoni, iċ-Ċentru Konġunt tar-Riċerka, biex jappoġġaw lill-fassala tal-politika lokali biex jutilizzaw il-kultura għat-trawwim tal-innovazzjoni, tal-ħolqien tal-impjiegi u tal-koeżjoni soċjali. Kuntest L-għan ta' din is-sena tematika speċjali tal-Kummissjoni Juncker kien li titqajjem sensibilizzazzjoni dwar l-importanza soċjali u ekonomika tal-wirt kulturali tal-Ewropa. L-ewwel Qafas Ewropew għall- Azzjoni dwar il-Wirt Kulturali issa se jgħin fit-tmexxija tal-ħidmiet ta' promozzjoni u ħarsien tal-wirt għas-sentejn li ġejjin, b'mod ewlieni permezz ta' politiki u programmi tal-UE. Il-Qafas jista' wkoll iservi ta' ispirazzjoni għal reġjuni u bliet jew għal organizzazzjonijiet u netwerks tal-wirt kulturali li jixtiequ jiżviluppaw l-azzjonijiet individwali tagħhom. Huwa tfassal permezz ta' taħdidiet mal-Istati Membri tal-UE, mal-Parlament Ewropew, mal-organizzazzjonijiet tas-soċjetà ċivili, mal-operaturi kulturali u ma' organizzazzjonijiet internazzjonali bħalma huma l-Kunsill tal-Ewropa u l-UNESCO. Għal Aktar Informazzjoni Il-Qafas Ewropew għall-Wirt Kulturali Skeda informattiva dwar il-Pjan ta' Azzjoni Ewropew għall-Wirt Kulturali Skeda informattiva dwar it-Tnedija tal-app Cultural Gems Memo dwar l-app Cultural Gems Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-Kummissjoni_tiddeskrivi_sett_ta__azzjonijiet_li_se_jitwettqu_biex_il-wirt_kulturali_jin_amm_f_po_izzjoni_ewlenija_fl-a_enda_politika.pdf